b'\n_START_ARTICLE_\n\xc5\xa0v. vyskupo ir kankinio Stanislovo bazilika Liubline\n_START_PARAGRAPH_\n\xc5\xa0ventojo vyskupo ir kankinio Stanislovo bazilika, lenk. Bazylika pw. \xc5\x9bw. Stanis\xc5\x82awa Biskupa M\xc4\x99czennika \xe2\x80\x93 kartu su dominikon\xc5\xb3 vienuolyn\xc5\xb3 tai viena seniausi\xc5\xb3 Romos katalik\xc5\xb3 \xc5\xa1ventovi\xc5\xb3 pietry\xc4\x8di\xc5\xb3 Lenkijos Liublino mieste. Vadinama ir \xc5\xa0ventojo Kry\xc5\xbeiaus Relikvijos bazilika arba Dominikon\xc5\xb3 ba\xc5\xbeny\xc4\x8dia.\n_START_SECTION_\nArchitekt\xc5\xabra\n_START_PARAGRAPH_\nV\xc4\x97lyvojo renesanso stiliaus fasadas papuo\xc5\xa1tas i\xc5\xa1kiliu frontonu su dvigubais piliastrais. Pagrindinis portalas kiek nukryp\xc4\x99s \xc4\xaf \xc5\xa1iaur\xc4\x99 nuo centrin\xc4\x97s ba\xc5\xbeny\xc4\x8dios a\xc5\xa1ies, nes XVIII a. prie\xc5\xa1ais \xc5\xa1ventov\xc4\x99 stov\xc4\x97jo miestie\xc4\x8di\xc5\xb3 gyvenamieji namai. Pastatas plane \xe2\x80\x93 tai trij\xc5\xb3 nav\xc5\xb3 bazilika su vienuolika koply\xc4\x8di\xc5\xb3. Labiausiai \xc5\xbeinomos didik\xc5\xb3 Firl\xc4\x97j\xc5\xb3 ir Osolinski\xc5\xb3 renesansin\xc4\x97s koply\xc4\x8dios ir barokin\xc4\x97 \xc5\xa0v.Kry\xc5\xbeiaus arba Ti\xc5\xa1kevi\xc4\x8di\xc5\xb3. Pastarosios koply\xc4\x8dios \xc4\xafrengim\xc4\x85  su \xe2\x80\x9ePaskutinio teismo\xe2\x80\x9c paveikslu 1645\xe2\x80\x931658 m. fundavo Ukmerg\xc4\x97s seni\xc5\xabnas Jonu\xc5\xa1as Ti\xc5\xa1kevi\xc4\x8dius Logoiskis, geriau \xc5\xbeinomas kaip Kijevo vaivada. Interjeras i\xc5\xa1laikytas gotikiniame stiliuje. Dauguma altori\xc5\xb3 \xc4\xafrengti XVIII am\xc5\xbeiuje.\n_START_SECTION_\nIstorija\n_START_PARAGRAPH_\nVienuoliai dominikonai \xc4\xaf Liublin\xc4\x85 atvyko i\xc5\xa1 Krokuvos dar XIII a., 1253 m. buvo \xc4\xafkurtas vienuolynas. 1342 m. Lenkijos karalius Kazimieras III Didysis pastat\xc4\x97 dominikonams skirt\xc4\x85 gotikin\xc4\x99 ba\xc5\xbeny\xc4\x8di\xc4\x85. Iki XVI a. pr. tai buvo dvinavis pastatas su i\xc5\xa1t\xc4\x99sta presbiterija, v\xc4\x97liau pristatyta dar viena \xc5\xa1onin\xc4\x97 nava. Dabartin\xc4\x99 i\xc5\xa1vaizd\xc4\x85 \xc5\xa1ventov\xc4\x97 \xc4\xafgavo XVI a. pabaigoje, po katastrofini\xc5\xb3 padarini\xc5\xb3 suk\xc4\x97lusio 1575 m. miesto gaisro. 1420 m. \xc4\xaf ba\xc5\xbeny\xc4\x8di\xc4\x85 i\xc5\xa1 Kijevo buvo perkelta \xc5\xa0ventojo kry\xc5\xbeiaus dalis, o 1991 m. \xc5\xa1i relikvija kartu su relikvijoriumi buvo pavogta. _NEWLINE_1967 m. bir\xc5\xbeelio 21 d. popie\xc5\xbeius Paulius VI \xc5\xa1ventovei suteik\xc4\x97 ma\xc5\xbeosios bazilikos titul\xc4\x85.\n_START_SECTION_\nVienuolynas\n_START_PARAGRAPH_\nI\xc5\xa1 piet\xc5\xb3 pus\xc4\x97s prie Bazilikos \xc5\xa1liejasi dominikon\xc5\xb3 vienuolyno komplekas su dviem gardinio tipo ap\xc5\xbeeldintais kiemais. Vienuolyno rytin\xc4\x97je dalyje_NEWLINE_i\xc5\xa1likusi XIV a. \xc4\xafrengta sal\xc4\x97, vienuoliams tarnavusi kaip refektoriumas. XVI\xe2\x80\x93XVIII a. sal\xc4\x97s erdv\xc4\x97 buvo kiek i\xc5\xa1pl\xc4\x97sta. \xc5\xa0ioje patalpoje, su viduryje stovin\xc4\x8diu pilioriumi, 1569 m. liepos 1 d. LDK ir Lenkijos karalyst\xc4\x97s bajorai pasira\xc5\xa1\xc4\x97 Liublino unij\xc4\x85.  _NEWLINE_XIX a. vienuolynas i\xc5\xa1gyveno dramati\xc5\xa1k\xc4\x85 laikotarp\xc4\xaf: 1864 m. Rusijos caro valdininkai j\xc4\xaf u\xc5\xbedar\xc4\x97, vienuolius dominikonus i\xc5\xa1var\xc4\x97 ir pastate \xc4\xafreng\xc4\x97 kareivines. Tik 1938 m. Ordinas atgavo savo buvusias patalpas ir tai ne visas. Lenkijos Liaudies Respublikos laikais vienuolyno dal\xc4\xaf u\xc5\xbe\xc4\x97m\xc4\x97 miesto L\xc4\x97li\xc5\xb3 teatras, tebeveikiantis iki \xc5\xa1iol. XXI a. vienuolyno kompleksui suteiktas Europos paveldo \xc5\xbeenklas.'